***Javna ustanova za brigu o djeci***

***''Dječji savez'' Podgorica***

***IZVJEŠTAJ O RADU ZA 2019. GODINU***

***Podgorica, januar 2020. godine***

**U V O D**

Osnov za podnošenje godišnjeg Izvještaja o radu sadržan je u odredbama člana 101 Zakona o socijalnoj i dječjoj zaštiti (''Sl. list CG'', br. 27/13, 01/15, 42/15 i 47/15, 66/16, 01/17, 31/17, 42/17, 50/17), kojim je propisana dužnost javnih ustanova da podnose izvještaj o svom radu za prethodnu godinu.

Izvještaj je rađen prema Uputstvu o izradi godišnjeg programa rada i izvještaja o radu i ostvarivanju funkcije lokalne samouprave.

Cilj podnošenja Izvještaja je informisanje Skupštine Glavnog grada, o stepenu realizacije programskih aktivnosti po utvrđenim rokovima i namjenskom korišćenju sredstava, radi ocjene stanja i utvrđivanja programske orjentacije za naredni period.

Program rada Javne ustanove za brigu o djeci ''Dječji savez'' Podgorica za 2019. godinu realizovao se po sljedećim segmentima:

# I ODMOR I REKREACIJA DJECE U ODMARALIŠTU

**II PROGRAMSKE MANIFESTACIJE**

## I ODMOR I REKREACIJA DJECE U ODMARALIŠTU

Ovaj programski segment obuhvata sljedeće aktivnosti: obezbjeđivanje smještaja i ishrane djece u Dječjem odmaralištu na Veruši, sportsko rekreativne, zabavne i vaspitno-obrazovne aktivnosti djece, obezbjeđivanje zdravstvene zaštite, pružanje ugostiteljskih i turističkih usluga koje doprinose ostvarivanju ciljeva, radi kojih je Javna ustanova osnovana. Kako bi u potpunosti ostvarili funkciju smještaja i ishrane djece u Dječjem odmaralištu na Veruši, Javna ustanova je izvršila sve pripreme za uspješnu realizaciju planiranih programa za sezonu ''Zima 2019''.

 Program odmora i rekreacije djece sa Rekreativnom školom skijanja u Dječjem odmaralištu na Veruši u sezoni ''Zima 2019'' u periodu od 6. do 20. januara 2019. godine, realizovan je u dvije smjene, gdje je ukupno boravilo 204 djece iz osnovnih škola Podgorice. O djeci se staralo pet vaspitača, 16 dječjih instruktora, školu skijanja realizovali su dva instruktora skijanja, odmaralište je obezbjeđivao jedan policajac, dok je za njihovo zdravlje brinulo dva ljekara.

 Tokom februara, marta, aprila i maja mjeseca Služba je uradila ponudu za odmor i rekreaciju djece za sezonu "Ljeto 2019" u Dječjem odmaralištu na Veruši. Urađena je i specifikacija materijala neophodnog za izvođenje i pripremu istog za predstojeću sezonu. U dijelu marketinga urađen je propagandni materijal sa finansijskim uslovima pod kojima se mogu koristiti usluge odmarališta i isti je distribuiran i dijeljen u svim osnovnim školama.

Program odmora i rekreacije djece u Dječjem odmaralištu na Veruši u sezoni ''Ljeto 2019'' realizovan je u šest smjena, počev od 27. juna do 8. avgusta 2019. godine, gdje je ukupno boravilo485 djece iz osnovnih škola Podgorice, članovi NVO Udruženje roditelja i djece sa teškoćama u razvoju-Podgorica'', NVO ''Prvo udruženje roditelja djece i omladine sa smetnjama u razvoju''-Podgorica, NVO ''Staze'', NVO ''Pružite nam šansu'' i dječji hor ''Zvjezdice''.

Sekretarijat za socijalno staranje Glavnog grada-Podgorica u saradnji sa osnovnim školama finasirao je boravak u Dječjem odmaralištu na Veruši za 318 djece iz porodica lošeg materijalnog stanja, a na teret sredstava Budžeta Glavnog grada. U Dječjem odmaralištu su tradicionalno gostovali aktivisti Crnogorskog društva za borbu protiv raka (CDPR). U ovom periodu u Dječjem odmaralištu o mališanima je brinulo 20 vaspitača, 38 dječjih instruktora i šest ljekara.

##  Tokom oktobra, novembra i decembra mjeseca urađen je Plan i program za Dječje odmaralište na Veruši za sezonu ''Zima 2020'' koji sadrži program Odmora i rekreacije djece sa rekreativnom školom skijanja. U istom periodu urađen je i propagandni materijal, koji je distribuiran osnovnim školama na teritoriji Podgorice. Smjene su organizovane u trajanju od po šest i sedam dana. Prva smjena je planirana za 8. januar 2020. godine, a treća bi se završila 27. januara. Cijena šestodnevnog boravka na bazi punog pansiona sa organizovanim prevozom i ličnim osiguranjem za prve dvije smjene je 105 eura, dok je cijena sedmodnevnog boravka 120 eura. Izvršene su pripreme Dječjeg odmarališta, obezbijeđena je dovoljna količina tečnog i čvrstog goriva. Iz razloga bezbjednog dolaska, boravka i povratka djece, obavljeni su kontakti sa Crnagoraputem i Elektrodistribucijom.

**II PROGRAMSKE MANIFESTACIJE**

Programske manifestacije realizovane su sa ciljem da se stvore uslovi u kojima će putem bogate i raznovrsne ponude, sadržaja i aktivnosti djetetu biti pristupačna kvalitetna ostvarenja u kulturi, umjetnosti, sportu i drugim segmentima života.

**MART**

* **Susreti mladih stvaralaca Crne Gore**

U okviru saradnje Javne ustanove sa dječjim savezima drugih opština organizovani su tradicionalni XVII susreti mladih stvaralaca Crne Gore u Gradskoj biblioteci Tivat. Kreativnim radom predstavili su se dvadeset i dva učenika iz jedanaest osnovnih škola iz sedam gradova Crne Gore. Susrete je svojim prisustvom uveličala pozorišna i filmska glumica Žaklina Oštir. Program pod nazivom ''Djeca imaju krila'' bio je posvećen imenu i djelu dječjeg pisca Dragana Radulovića. Cilj susreta bio je promocija dječje kreativnosti na polju muzike, glume i poezije. Ovo druženje izdvajalo se od ostalih edukativnih manifestacija, po učešću djece sa posebnim potrebama.

* **Ekološke akcije**

Realizacija ekoloških akcija počela je u saradnji sa Udruženjem gorana Podgorice, manifestacijom "Čuvajmo naša dvorišta", koja je održana u JPU "Đina Vrbica", VJ "Leptirić". Manifestacija je imala za cilj uspostavljanje saradnje između škola, razmjenu saznanja i iskustava, kao i podizanje svijesti djece da postanu glavna pokretačka snaga promjena održivog društva kroz zabavu. Kroz scenario programa, koji je bio sastavljen od recitacija, dramskih, ritmičkih i muzičkih tačaka, djeca su upoznata na koji način da razvijaju osjećanje odgovornosti prema stanju životne sredine, shvate stepen ugroženosti biosfere i ulogu svakog pojedinca u njenoj zaštiti i unapređivanju.

Tradicionalno u okviru programa manifestacije, uručena je nagrada najboljem goranu u protekloj godini. Nagradu sedmodnevni boravak u Odmaralištu na Veruši obezbijedila je Javna ustanova.

**MAJ**

* **Dan Evrope**

Javna ustanova u saradnji sa svim osnovnim školama Glavnog grada, priredila je prigodan program na temu "Radost Evrope" simbolizujući integraciju kao budućnost i Evropu kao jedinstvo različitosti.

* **Takmičenje recitatora**

Na Velikoj sceni KIC-a "Budo Tomović", organizovano je takmičenje recitatora učenika osnovnih škola Glavnog grada i opština u sastavu Glavnog grada, Golubovci i Tuzi, pod nazivom "Djetinstvo je temelj života". Učenici su se takmičili u dvije kategorije: prva kategorija (I-V razreda) i druga kategorija (VI-IX razreda). Po propozicijama takmičenja svaka škola se predstavila sa po jednim učenikom po grupi. Kriterijumi za ocjenjivanje recitatorskog nastupa bili su: prilagođenost pjesme polu i uzrastu djeteta, akcenat i dikcija i subjektivni i emocionalni doživljaj. Cilj takmičenja bio je razvijanje kulture govora i umjetničkog kazivanja poezije, individualnosti i inventivnosti kod osnovaca. Recitatore su ocjenjivali profesori književnosti, pisci za djecu i dramski umjetnici. Takmičenju je prethodio kulturno-umjetnički program.

* **Svjetski dan borbe protiv pušenja**

U saradnji sa Crnogorskim društvom za borbu protiv raka, raspisan je Državni likovni i literarni konkurs za učenike od IV-IX razreda na temu "Moje veliko NE za duvan, pušenje i bolesti pluća". Stalni povod konkursa je Svjetski dan borbe protiv pušenja – 31. maj. Na adresu Javne ustanove do zaključenja konkursa, pristiglo je preko 600 likovnih radova u različitim tehnikama i 50 literarnih radova. Zadatak žirija bio je da od ukupnog broja radova, odabere po tri rada koja će biti nagrađena. Selekciju likovnih radova vršio je žiri sastavljen od akademskih slikara i skulptora, dok je za literarne bio zadužen žiri koga su činili profesori književnosti. Izložba likovnih radova, čiju postavku je činilo 60 radova, otvorena je u holu KIC-a "Budo Tomović", i tom prilikom su nagrađenim učenicima uručene nagrade. Za prvonagrađene učenike Javna ustanova je obezbijedila sedmodnevni boravak u Dječjem odmaralištu na Veruši, a za druga i treća mjesta, kao i specijalne nagrade i pohvale najboljima u obje konkurencije, obezbijedilo je CDPR u vidu kompleta CD-a i knjiga. Osnovni cilj projekta bio je upoznavanje djece sa štetnim uticajem pušenja i oboljenjima koja nastaju kao posljedica.

* **Dječji maskenbal**

Tradicionalno na Trgu nezavisnosti organizovan je dječji maskenbal pod nazivom "Svijet dječje mašte". Pravo učešća na maskenbalu imali su učenici osnovnih škola čije su maske na školskom takmičenju proglašene za najbolje. Defile maski, predvođen mažoretkama iz plesnog studija "Belisima" (Tivat), kretao se Trgom nezavisnosti, gdje su uz prigodan zabavni program izabrane najbolje maske. U razigranoj povorci koja je  prošla gradom bili su i Frida Kalo, Robin Hud, Pinokio, sat, proljeće, bomboni, cvjetovi... Izbor maski vršen je po kriterijumima: najoriginalnija, najkreativnija i najmaštovitija maska. Kao specijalni gosti maskenbala nastupili su učenici iz O.Š. "Drago Milović" iz Tivta i O.Š. "Branko Brinić" iz Radovića. Izbor najboljih maski vršio je stručni žiri sastavljen od afirmisanih likovnih umjetnika. Cilj maskenbala bio je podsticanje mašte i kreativnosti kod djece.

**JUL**

* **Dan Javne ustanove**

Povodom 77 godina postojanja Javna ustanova je u Dječjem odmaralištu na Veruši pripremila bogat umjetnički program, kojim je na simboličan način prikazano djelovanje Javne ustanove kroz različite epohe. U programu, kroz recitacije i pjesme koje govore o zaštiti dječjih prava, prezentovana je djelatnost Javne ustanove. Program su uveličali stvaraoci iz gotovo svih oblasti umjetničkog stvaralaštva. Ovim programom, osim druženja, djeci je bilo omogućeno da se u direktnom kontaktu sa piscima, kompozitorima, glumcima i likovnim umjetnicima, upoznaju sa svim vidovima umjetnosti, prilagođeno uzrastu djece.

**SEPTEMBAR**

* **Muzički festival ''Naša radost 2019''**

Festival dječje pjesme "Naša radost" čiji je cilj bio edukacija i promocija muzičke umjetnosti, održan je na Velikoj sceni KIC-a "Budo Tomović". Festival se sastojao iz takmičarskog i revijalnog dijela. U takmičarskom dijelu učestvovalo je 16 izvođača iz Zagreba, Novog Sada, Cetinja, Tivta, Danilovgrada i Podgorice, a u revijalnom dijelu festivala nastupio je dječji hor ''Zvjezdice'', koji je izveo nekoliko hitova Mirsada Serhatlića napisanih za djecu. Ujedno, na ovaj način, festival se pridružio obilježavanju njegovog jubileja-50 godina stvaralaštva.

Na osnovu odluke Stručnog žirija sastavljenog od profesora muzike, muzičkih urednika i kniževnih kritičara dodijeljene su po tri nagrade za kompoziciju i interpretaciju, nagrade za tekst, aranžman, scenski nastup i najmlađeg učesnika. Pored Stručnog žirija nagradu za najbolju kompoziciju dodijelo je Dječji žiri i članovi hora ''Zvjezdice''.

Festival promoviše aktuelni muzički izraz i savremenu muzičku produkciju za djecu. Dugogodišnja tradicija, ozbiljna selekcija, moderna scenografija, značajna medijska pažnja, obrazovni i kulturni aspekt, međunarodna kulturna saradnja i dobra organizacija su samo neki od elemenata koji opravdavaju takve tvrdnje.

Dobra popularizacija muzike za djecu, novim kompozicijama i tekstovima prilagođenim njihovom uzrastu i medijska pokrivenost organizacije i pripreme Festivala, kao i same manifestacije ima za cilj afirmaciju muzičkog stvaralaštva za djecu, podsticanje autora i muzičkih talenata. U korist tome svjedoče brojna medijska predstavljanja mladih izvođača-učesnika festivala i izuzetna medijska zainterenovanost za nagrađene interpretatore i autore. Za prenos festivala bio je zadužen medijski sponzor-RTCG.

Značajan broj kompozicija izvedenih na ovom festivalu ostaće kao trajna vrijednost muzičkog stvaralaštva za djecu.

**OKTOBAR**

* **Dječja nedjelja**

Dječja nedjelja se realizovala sa ciljem skretanja pažnje javnosti na djecu i mlade, na dijete kao nosioca prava, na potrebe djece u porodici, društvu, na njihovo pravo da odrastaju u što boljim uslovima, na jednake šanse za razvoj i ostvarenje potencijala. Obilježavajući manefestacijuDječja nedjelja,koja ima humanitarni, edukativni, zabavni i sportski karakter Javna ustanova realizovala je niz raznovrsnih programa. Prvog dana na Velikoj sceni KIC-a "Budo Tomović" priređen je bogat kulturno-zabavni program za đake prvake. Cilj programa je bio da đacima prvacima kroz edukativni tekst scenarija, igre i pjesme predstavi novo doba u njihovim životima. Programom za đake prvake u O. Š. ''B.V. Podgoričanin'' i uručivanjem školskog pribora djeci populacije Roma, obilježen je drugi dan ove manifestacije. Javna ustanova je ovom prilikom učesnicima omogućila druženje sa učesnicima festivala ''Naša radost'' i balerinama Umjetničke škole za muziku i balet ''Vasa Pavić''. Treći dan Dječje nedjelje obilježen je pozorišnom predstavom ''Kod Nojeve barke u osam''. Predstava je izvedena na Velikoj sceni KIC-a ''Budo Tomović''. Ova predstava koja govori o snazi prijateljstva, solidarnosti, tolerancije i vještini donošenja mudrih odluka je privukla pažnju velikog broja prvaka osnovnih škola iz Podgorice.

Narednog dana u koncertnoj sali Umjetničke škole za muziku i balet ''Vasa Pavić'' priređen je koncert sa 20 učenika ove škole. Na koncertu su izvedena djela Šuberta, Mendelssohna, Gerswina, Baklanova i drugih kompozitora, a izvodili su ih učenici sa odsjeka tambura, violina, saksofon, klavir, violončelo, klaniret, horna, oboa, gitara i harmonika. Ustanova je obezbijedila prigodne poklone za djecu učesnike.

Tradicionalnim susretima Dječjeg saveza Podgorice i Dječjeg saveza Tivta, u Centru za kulturu Tivat, obilježen je peti dan Dječje nedjelje.

Dječja nedjelja završena je u Sportski centar ''Dadex'', realizacijom fudbalskog turnira. Cilj manifestacije, između ostalog, bio je da među djecom razvijamo zdrav takmičarski duh, kao i lijepo druženje.

**DECEMBAR**

* **Dječje novogodišnje čestitke**

Tradicionalno NVO "Djeca Tivta" i Javna ustanova, povodom Novogodišnjih praznika u Centru za kulturu Tivat, organizovali su manifestaciju ''Dječje novogodišnje čestitke''. Tom prilikom, tivatskoj publici, promovisane su pjesme sa festivala ''Naša radost 2019'' uz pratnju balerina Umjetničke škole za muziku i balet "Vasa Pavić".

* **Humanitarne aktivnosti**

U okviru akcije, koja je realizovana u sklopu Programa rada pod nazivom ''Dječji savez misli na vas'', organizovane su posjete institucijama u kojima borave djeca sa posebnim obrazovnim potrebama. Tim povodom priređeni su novogodišnji programi u kojima su učestvovali dječji solisti, dječji hor ''Zvjezdice'' i balerine Umjetničke škole za muziku i balet ''Vasa Pavić''.

* **18. decembra,** JU Resursni centar za djecu i osobe sa intelektualnim smetnjama i autizmom ''1. jun'' – Podgorica.
* **20. decembra,** JU Resursni centar za djecu i mlade ''Podgorica''.
* **24. decembra,** Institut za bolesti djece KC Crne Gore-Dječja bolnica.
* **26. decembra,** Organizacija slijepih za Podgoricu (Slijepa i slabovida djeca).
* **27. decembra,** Dnevni centar za djecu i omladinu sa smetnjama i teškoćama u razvoju u Podgorici.

Posjetom u ovim institucijama svoj djeci Djeda Mraz je podijelio novogodišnje poklon paketiće.

**PROGRAMSKE AKTIVNOSTI KOJE SU REALIZOVANE**

 **U ODMARALIŠTU NA VERUŠI**

Posebna pažnja u Dječjem odmaralištu na Veruši bila je posvećena kulturno-zabavnim i sportsko-rekreativnim programima. Programi su imali takmičarski karakter i bili su prilagođeni uzrastu djece. Svi ovi programi su pored zabavnog, sadržali i edukatvni karakter.

Edukativni karakter programa ogledao se u organizovanju radionica, kvizova iz različitih nastavnih predmeta i predavanja o bolestima zavisnosti. U saradnji sa Društvom za borbu protiv side Crne Gore – CAZAS, organizovana su predavanja na kojima su djeca dobila osnovne informacije o HIV/AIDS-u.

Sportsko-rekreativni program u toku zimske sezone, obilježila je Škola skijanja, igre na snijegu, ''igre bez granica'', takmičenje u sankanju i pravljenju figura od snijega, i još mnogo toga.

U toku ljetnje sezone sportski dio programa se sastojao od brojnih turnira (košarka, fudbal, ''između dvije vatre''). Turniri su organizovani po kup sistemu tako da su njihova finalna takmičenja realizovana posljednjeg dana smjene.

Svake večeri na programu organizovana je po jedna centralna igra sa različitim nazivom (žurke, ples, karaoke party, maskenbal, večernje animacije, revije i izbor za mis).

U okviru saradnje sa međunarodnim institucijama i organizacijama, Javna ustanova je tokom 2019. godine, ostvarila kvalitetnu saradnju sa Unicefom. Ova saradnja će poprimiti trajni karakter, tako što će Unicefovi predavači prenositi svoja znanja i vještine na članove Kluba dječjih instruktora, kao i održavati tematska predavanja pod motom ''Moje vrijednosti i vrline'' u svim smjenama tokom boravka djece u našem odmaralištu na Veruši. Značajno je napomenuti da će dječji instruktori nakon obuke dobiti diplome, pomoću kojih će i oni biti osposobljeni da drže predavanja našim najmlađim na temu ''Moje vrijednosti i vrline''.

Program je kreirao tim Zavoda za školstvo uz podršku Unicefa, a sprovodio ga je tim Pedagoškog centra Crne Gore uz podršku Unicefa.

**Pored planiranih Programskih manifestacija, Javna ustanova je na zahtjev kulturnih institucija, osnovnih škola i NVO, u toku 2019. godine, relizovala sljedeće aktivnosti:**

**MART**

* **Dan O. Š. "Šćepan Đukić"**

Povodom 149 godina postojanja O. Š. "Šćepan Đukić" u Lijevoj Rijeci priređen je bogat umjetnički program, kojim je na simboličan način prikazano djelovanje škole kroz različite epohe. U programu su učestvovali dječji hor, recitatori, a kao specijalni gosti programa nastupili su solisti sa festivala dječje pjesme ''Naša radost'' i balerine Umjetničke škole za muziku i balet ''Vasa Pavić''.

**APRIL**

* **Dječji proljećni vikend**

U okviru saradnje Javne ustanove i NVO "Festival dječjeg stvaralaštva" u Delta City, organizovan je Dječji proljećni vikend "Rastu zvijezde" koji su uljepšali učenici osnovnih škola Glavnog grada, mališani vrtića, dječji hor "Zvjezdice", solisti sa festivala "Naša radost", balerine Umjetničke škole za muziku i balet "Vasa Pavić" i brojne plesne grupe.

**JUN**

* **Državna smotra recitatora**

U organizaciji Centra za kulturu Berane, pod pokroviteljstvom Ministarstva kulture Crne Gore i Opštine Berane, održana je šesta Državna smotra recitatora u beranskom Centru za kulturu, na kojoj je učestvovalo 55 takmičara koji su nastupili u tri kategorije određene uzrastom.

Posredstvom Javne ustanove, nagrađeni recitatori na takmičenju Glavnog grada uzeli su učešće na Smotri i na najbolji način predstavili sebe i svoju školu. Recitatori su bili izuzetno zapaženi, a njihovi nastupi ispraćeni glasnim aplauzom.

**JUL**

* **Kotorski festival pozorišta za djecu**

U okviru XXVII Kotorskog festivala pozorišta za djecu koji se odvijao u okviru KotorArta, na prepunom Trgu od oružja, nastupili su predstavnici Javne ustanove u saradnji sa Dječjim savezom iz Tivta. Izveden je muzičko scenski nastup ''Rukom želimo sunce taknuti'' u kojem su nastupila djeca solisti, popularni mali pjevači sa crnogorskih dječjih festivala, kao i brojne plesne grupe.

* **Festival folklora djece i mladih Podgorica**

Sple­tom dječ­jih iga­ra, dječ­jeg an­sam­bla NVO ''Mon­te folk'' iz Pod­go­ri­ce, otvo­ren je VIII me­đu­na­rod­ni fe­sti­val fol­klo­ra dje­ce i mla­dih ''Sko­či ko­lo da sko­či­mo''. Festival je okupio na jednom mjestu 14 ansambala čiji su članovi djeca uzrasta od sedam do 15 godina, koji su koloritom prelijepih tradicionalnih kostima na sceni prezentovali narodne igre i pjesme. Me­đu­na­rod­ni festival fol­klo­ra dje­ce i mla­dih tra­jao je tri da­n.

Javna ustanova je obezbijedila poklone za sve učesnike, dok je dva najmlađa učesnika nagradila sedmodnevnim boravkom u Dječjem odmaralištu na Veruši.

**OKTOBAR**

* **Internacionalni Podgorički maraton**

U okviru XXVI Internacionalnog Podgoričkog maratona, na Trgu nezavisnosti priređen je dječji muzički program u kojem su učestvovali dječji solisti, učenici O.Š. ''Milorad Musa Burzan'' i O.Š. ''Sutjeska'', balerine Umjetničke škole za muziku i balet ''Vasa Pavić'', plesna škola ''Drim'' i dječji hor ''Zvjezdice''. Nakon muzičkog programa organizovana je nagradna igra za sve gledaoce maratona. Vrijedne nagrade obezbijedila je Javna ustanova.

#### **DJEČJI HOR "ZVJEZDICE"**

U okviru Programa rada za 2019. godinu, dječji hor "Zvjezdice" je dva puta sedmično u prostorijama KIC-a "Budo Tomović" održavao probe. Probe su bile organizovane u punom sastavu, a kada su programi zahtijevali organizovane su i sa pojedinim grupama u zavisnosti od repertoara koji se pripremao. Iste se nijesu održavale u periodu zimskog i ljetnjeg školskog raspusta, jer se radi o djeci osnovnog školskog uzrasta. Posebna pažnja bila je usmjerena na pripreme vezane za realizaciju festivala dječje pjesme "Naša radost 2019", kao što je pratnja hora prilikom studijskog snimanja festivalskih kompozicija i pratnja dječjim solistima na festivalskoj priredbi. Dječji hor "Zvjezdice" je prilikom učešća na festivalu horova "Jezerski biseri" u Strugi-Makedonija, u kategoriji dječjih horova osvojio-laureat 2.stepen. Takođe su tokom cijele godine imali brojne nastupe, ne samo na manifestacijama u organizaciji Dječjeg saveza, već i na brojnim drugim smotrama muzike, uključujući i nastup u okviru Novogodišnjeg pazara i novogodišnjeg programa za RTCG.

##### AKTIVNOSTI KLUBA DJEČJIH INSTRUKTORA

U realizaciji Programa rada Javne ustanove, veliki doprinos u animiranju djece, u toku protekle godine, pružio je Klub dječjih instruktora koji radi u okviru Javne ustanove. U ovom Klubu posebna pažnja bila je usmjerena na edukaciju članova u dijelu animacije djece i sporta i rekreacije. Časovi edukacije održavani su svake subote i nedjelje, tokom trajanja školske godine.

**RAD UPRAVNOG ODBORA**

Upravni odbor je u izvještajnom periodu održao pet redovnih sjednica, na kojima je analiziran rad i tekuća problematika Javne ustanove.

Upravni odbor je usvojio:

-Izvještaj o radu sa finansijskim izvještajem za 2018. godinu.

-Izvještaj o popisu osnovnih sredstava i sitnog inventara na dan 31. 12. 2019. godine.

-Program rada za 2020. godinu.

-Nacrt Statuta Javne ustanove.

Upravni odbor je donio:

-Odluku o određivanju cijene pansion dana u Dječjem odmaralištu na Veruši u sezoni ''Ljeto 2019'' i rasporedu smjena za sezonu ''Ljeto 2019''.

-Odluku o izboru prevoznika djece za Dječje odmaralište na Veruši u sezoni ''Ljeto 2019''.

-Odluku o određivanju cijene pansion dana u Dječjem odmaralištu na Veruši u sezoni ''Zima 2020'' i rasporedu smjena u sezoni ''Zima 2020''.

-Odluku o izboru prevoznika djece za Dječje odmaralište na Veruši u sezoni ''Zima 2020''.

Upravni odbor je dao saglasnost na izbor Upravnika Dječjeg odmarališta na Veruši za navedeni period.

Samim tim, Upravni odbor je svojim redovnim aktivnostima omogućio realizaciju svih planiranih programskih aktivnosti za ovaj period.

**ORGANIZACIJA I KADROVSKA OSPOSOBLJENOST**

* **Broj i kvalifikaciona struktura radnika**

Javna ustanova je jedinstvena organizacija koja objedinjuje poslove iz oblasti programskih aktivnosti, odmora i rekreacije i poslove opšte službe.

Javna ustanova je u 2019. godini, imala 13 zaposlenih (12 na neodređeno radno vrijeme i 1 na određeno radno vrijeme, zbog povećanog obima posla i radnih zadataka).

**Kvalifikaciona struktura zaposlenih na neodređeno radno vrijeme je sljedeća:**

VSS ....................4 zaposlena;

SSS .....................7 zaposlenih;

KV.......................1 zaposleni.

**Kvalifikaciona struktura zaposlenih na određeno radno vrijeme je sljedeća:**

 VSS.................... 1 zaposleni;

U toku 2019. godine, bilo je promjena u kadrovskoj strukturi zaposlenih. Zaposleno je jedno lice na mjestu Organizatora muzičkih programa na određeno vrijeme.

**INVESTICIJE**

 Nakon što smo prethodne godine izvršili renoviranje svih kupatila i izmjenu sanitarnih uređaja u svim paviljonima, reparaciju ski lifta i saniranje cijevi za sistem grijanja između paviljona ''Veruša'' i ''Komovi'', u 2019. godini smo pristupili temeljnoj rekonstrukciji prizemnog dijela paviljona ''Komovi''.

Odrađen je projekat, sa posebnim osvrtom na statiku, obezbijeđen nadzor i revizija, započeti su radovi na pretvaranju do sada neiskorišćenog prostora u moderne smještajne jedinice sa kupatilom. Na taj način ćemo povećati kapacitet odmarališta za 20 ležajeva i što je najvažnije- podići ukupan kvalitet usluge našeg odmarališta. Kompletna investicija će biti završena do početka ljetnje sezone 2020. godine.

**OCJENA STANJA I PRIJEDLOG MJERA**

## Cjelokupni program za 2019. godinu, realizovan je u skladu sa planiranom dinamikom, uz neznatna odstupanja, koja nijesu uticala na funkcionisanje Javne ustanove.

## U svim programima učestvovao je veliki broj učenika osnovnih škola i djece predškolskog uzrasta iz skoro čitave Crne Gore, i kroz njihovu realizaciju potvrđena je svrha i cilj djelatnosti Javne ustanove.

Cilj svih aktivnosti Javne ustanove je doprinos skladnom fizičkom, zdravstvenom, intelektualno-radnom, društveno-moralnom i estetskom razvoju djeteta, njihovom srećnom djetinstvu i pripremi za život u savremenom društvu. Takođe, aktivnosti su u skladu sa osnovnim postulatima Konvencije o dječjim pravima i promovišu ih, a doprinose afirmisanju i kvalitetnijem razvoju dječje kreativnosti.

Kako neki segmenti programa po učesnicima imaju međunarodni karakter, to predstavlja svojevrstan vid promocije naše sredine, pa i same države.

## Saradnja sa javnim ustanovama kulture čiji je osnivač Glavni grad odvijala se u kontinuitetu. Ostvarena je i saradnja sa Ministarstvom kulture.

## Želja nam je i cilj da gajimo i širimo ljubav među djecom, da granice ne budu prepreka okupljanju na našim manifestacijama. Plodotvorno prožimanje ideja, bila je i ostala konstanta u programskom djelovanju.

 **DIREKTOR**

 **Aleksandar Milošević, dipl.pravnik**

**IZVJEŠTAJ O FINANSIJSKOM POSLOVANJU ZA 2019. GODINU**

­­­­­­­ **Plan Ostvareni Izvršenje(%)**

 **Budžeta Budžet**

1. **Bruto zarade i doprinosi na teret poslodavca 120.000,00 € 117.653,05 € 98**
	1. NETO ZARADE 71.100,00 € 70.452,16 € 99
	2. POREZ NA ZARADE 9.900,00 € 9.785,75 € 99
	3. DOPRINOSI NA TERET ZAPOSLENOG 25.600,00 € 25.341,03 € 99
	4. DOPRINOSI NA TERET POSLODAVCA 11.900,00 € 10.605,66 € 89
	5. OPŠTINSKI PRIREZ 1.500,00 € 1.468,45 € 98
2. **Ostala lična primanja 13.100,00 € 12.083,54 € 92**

2.1.NAKNADA ZA PREVOZ 6.100,00 € 5.781,68 € 95

 2.2. OSTALE NAKNADE 7.000,00 € 6.301,86 € 90

1. **Rashodi za materijal 51.500,00 € 45.398,12 € 88**
	1. ADMINISTRATIVNI MATERIJAL 6.500,00 € 5.528,13 € 85
	2. MATERIJAL ZA POSEBNE NAMJENE 24.500,00 € 20.354,17 € 83
	3. RASHODI ZA ELEKTRIČNU ENERGIJU 9.000,00 € 8.130,62 € 90
	4. RASHODI ZA GORIVO 11.500,00 € 11.385,20 € 99
2. **Rashodi za usluge 44.720,00 € 24.288,67 € 54**
	1. SLUŽBENA PUTOVANJA 500,00 € 439,00 € 88
	2. KOMUNIKACIONE USLUGE 2.500,00 € 1.227,27 € 49
	3. USLUGE PREVOZA 13.830,00 € 5.797,40 € 42
	4. OSTALE USLUGE 27.890,00 € 16.825,00 € 60
3. **Ostali izdaci 44.000,00 € 42.151,48 € 96**
	1. IZDACI PO OSNOVU ISPLATE UGOVORA O DJELU 43.300,00 € 41.613,73 € 96
	2. OSIGURANJE 700,00 € 537,75 € 77
4. **Transferi institucijama, pojedincima, nevladinom i 17.400,00 € 15.601,59 € 90**

**javnom sektoru**

* 1. TRANSFERI NEVLADINIMORGANIZACIJAMA 2.300,00 € 1.909,00 € 83

6.2 OSTALI TRANSFERI POJEDINCIMA 15.100,00 € 13.691,64 € 91

1. **Kapitalni izdaci 2.500,00 € 2.421,04 € 97**
	1. IZDACI ZA OPREMU 2.500,00 € 2.421,04 € 97

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **U K U P N O:--------------------------------------------------------------- 293.220,00 € 259.597,49 € 89**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Bruto zarade** **i doprinosi na teret poslodavca** u iznosu od **117.653,05 eura** odnose se na 13 zaposlenih.

**Prihodi** od sopstvene djelatnosti koji se odnose na boravak djece u Dječjem odmaralistu na Veruši su u iznosu od **51.434,00 eura.**

Javna ustanova je od sredstava predviđenih Budžetom Glavnog grada za 2019. godinu i dodatnih sredstava kojima je Ministarstvo kulture Crne Gore sufinansiralo festival dječje pjesme "Naša radost" (odobreno 4.000 eura), realizovala-sve projekte predviđene Planom i programom Javne ustanove za 2019. godinu, u skladu sa planiranom dinamikom, uz neznatna odstupanja, koja nijesu uticala na funkcionisanje Javne ustanove.

 **DIREKTOR**

 **Aleksandar Milošević, dipl. pravnik**